**LIETUVOS RESPUBLIKOS SVEIKATOS APSAUGOS MINISTRAS**

**VALSTYBĖS LYGIO EKSTREMALIOSIOS SITUACIJOS VALSTYBĖS OPERACIJŲ**

**VADOVAS**

**SPRENDIMAS**

**DĖL LOŠIMO NAMŲ (KAZINO) IR LOŠIMO AUTOMATŲ, BINGO SALONŲ, LAŽYBŲ IR TOTALIZATORIŲ PUNKTŲ VEIKLOS BŪTINŲ SĄLYGŲ**

2021 m. gegužės d. Nr. V-

Vilnius

Vadovaudamasis Lietuvos Respublikos civilinės saugos įstatymo 9 straipsnio 19 dalimi, 15 straipsnio 2 dalies 1 ir 4 punktais, Lietuvos Respublikos žmonių užkrečiamųjų ligų profilaktikos ir kontrolės įstatymo 37 straipsnio 2 dalies 1 punktu, Lietuvos Respublikos Vyriausybės 2020 m. lapkričio 4 d. nutarimo Nr. 1226 „Dėl karantino Lietuvos Respublikos teritorijoje paskelbimo“ (toliau – Nutarimas) 2.2.7.6 papunkčiu, Lietuvos Respublikos Vyriausybės 2020 m. vasario 26 d. nutarimu Nr. 152 „Dėl valstybės lygio ekstremaliosios situacijos paskelbimo“, Valstybiniu ekstremaliųjų situacijų valdymo planu, patvirtintu Lietuvos Respublikos Vyriausybės 2010 m. spalio 20 d. nutarimu Nr. 1503 „Dėl Valstybinio ekstremaliųjų situacijų valdymo plano patvirtinimo“, Lietuvos Respublikos Vyriausybės 2020 m. gruodžio 16 d. nutarimu Nr. 1419 „Dėl valstybės lygio ekstremaliosios situacijos valstybės operacijų vadovo paskyrimo“ bei siekdamas užtikrinti COVID-19 ligos (koronaviruso infekcijos) plitimo prevenciją, n u s p r e n d ž i u:

1. Įpareigoti lošimo namų (kazino) ir lošimo automatų, bingo salonų, lažybų ir totalizatorių punktų (toliau – lošimo vietos) administracijas užtikrinti, kad:

1.1. lošimo vietų darbo laikas atitiktų Nutarimo nustatytus reikalavimus;

1.2. lošimo vietose paslaugos būtų teikiamos tik asmenims, atitinkantiems Nutarimo 22 punkte nurodytus kriterijus, laikantis Lietuvos Respublikos azartinių lošimų įstatyme nustatytų reikalavimų;

1.3. lankytojai eilėse laikytųsi saugaus ne mažesnio kaip 2 metrų atstumo vienas nuo kito;

1.4. prie įėjimo į lošimo vietą gerai matomoje vietoje lankytojams būtų pateikta informacija:

1.4.1 apie asmens higienos laikymosi būtinybę (rankų higieną, kosėjimo, čiaudėjimo etiketą ir kt.);

1.4.2. apie privalomą kaukių dėvėjimą;

1.5. į lošimo vietą būtų įleidžiami tik nosį ir burną dengiančias apsaugos priemones (veido kaukes, respiratorius ar kitas priemones), kurios priglunda prie veido ir visiškai dengia nosį ir burną, dėvintys lankytojai ir jas dėvėtų viso apsilankymo metu, išskyrus atvejus, kai būtina nustatyti asmens tapatybę. Valgant ir geriant lošimo vietos lankytojams dėvėti nosį ir burną dengiančių apsaugos priemonių neprivaloma. Nosį ir burną dengiančių apsaugos priemonių leidžiama nedėvėti neįgalumą turintiems asmenims, kurie dėl savo sveikatos būklės jų dėvėti negali ar jų dėvėjimas gali pakenkti asmens sveikatos būklei (rekomenduojama dėvėti veido skydelį), kitais Nutarime nustatytais atvejais;

1.6. atstumas tarp atskirų lošimo stalų, įrenginių būtų toks, kad prie skirtingų lošimo stalų, įrenginių esantys lankytojai vienas nuo kito būtų nutolę ne mažesniu kaip 2 metrų atstumu;

1.7. būtų sudaryta galimybė tinkamai paslaugų teikėjų, jų darbuotojų, paslaugų gavėjų rankų higienai ir (ar) dezinfekcijai, prie įėjimo į lošimo vietą ir lošimo vietos viduje gerai matomose vietose, taip pat prie įėjimo į sanitarinį mazgą gerai matomoje vietoje būtų pakabinta rankų dezinfekcijai skirta priemonė;

1.8. paslaugas teiktų tik paslaugų teikėjai, jų darbuotojai neturintys ūmių viršutinių kvėpavimo takų infekcijų požymių (karščiavimas, kosulys, pasunkėjęs kvėpavimas ir pan.) ir darbuotojai, kuriems nėra privaloma izoliacija izoliacijos laikotarpiu;

1.9. paslaugų teikėjai, jų darbuotojai dėvėtų nosį ir burną dengiančias apsaugos priemones (veido kaukes, respiratorius ar kitas priemones). Nosį ir burną dengiančių apsaugos priemonių leidžiama nedėvėti neįgalumą turintiems asmenims, kurie dėl savo sveikatos būklės jų dėvėti negali ar jų dėvėjimas gali pakenkti asmens sveikatos būklei (rekomenduojama dėvėti veido skydelį);

1.10. paslaugų teikėjai, jų darbuotojai, paslaugų gavėjai, kuriems pasireiškia viršutinių kvėpavimo takų ligų požymių (karščiavimas, kosulys, pasunkėjęs kvėpavimas ir pan.), nedelsiant paliktų paslaugų teikimo vietą ir jiems būtų rekomenduota konsultuotis Karštąja koronaviruso linija tel. 1808 arba susisiekti su savo šeimos gydytoju konsultacijai;

1.11. paslaugų teikėjai, jų darbuotojai, paslaugų gavėjai būtų informuoti, kad turint ūmių viršutinių kvėpavimo takų infekcijų požymių (pvz., karščiavimas, kosulys, pasunkėjęs kvėpavimas ir pan.) į paslaugų vietą nevyktų;

1.12. gavus informaciją apie paslaugų teikėjui, jo darbuotojui ar paslaugų gavėjui nustatytą COVID-19 ligą (koronaviruso infekciją), apie tai būtų informuotas Nacionalinis visuomenės sveikatos centras prie Sveikatos apsaugos ministerijos (toliau – NVSC) ir bendradarbiauti su NVSC nustatant sąlytį turėjusius asmenis;

1.13. dažnai liečiami paviršiai (durų rankenos, kėdžių atramos, laiptų turėklai, banko kortelių skaitytuvai ir kt.) būtų valomi ir dezinfekuojami paviršiams valyti skirtu valikliu ne rečiau kaip 2 kartus per dieną; kortos, žetonai ir pan. lošimo priemonės, kurias liečia ir (ar) kuriomis dalinasi žaidėjai, lošimo automatų rankenos, mygtukai ir kiti lošimo įrangos paviršiai, kuriuos liečia žaidėjai būtų dezinfekuojami ne rečiau kaip kas 2 valandas. Paslaugų teikimo vietos, patalpų, lankytojų aptarnavimui skirto inventoriaus ir priemonių valymas ir dezinfekcija būtų atliekami vadovaujantis Rekomendacijomis dezinfekcijai sveikatos priežiūros įstaigose ir ne sveikatos priežiūros patalpose (kai galimas užteršimas SARS-COV-2 virusu) (<https://bit.ly/3mWbxzf>);

1.14. lankytojų aptarnavimo ir darbuotojams skirtos patalpos būtų maksimaliai vėdinamos, atsižvelgiant į technines pastato galimybes;

1.15. viešojo maitinimo paslaugos lošimo vietose būtų teikiamos laikantis Lietuvos Respublikos sveikatos apsaugos ministro – valstybės lygio ekstremaliosios situacijos valstybės operacijų vadovo 2020 m. lapkričio 6 d. sprendimo Nr. V-2557 „Dėl viešojo maitinimo įstaigoms būtinų sąlygų“ nurodytų reikalavimų.

2. Nustatyti, kad šis sprendimas įsigalioja 2021 m. gegužės 24 d.

Sveikatos apsaugos ministras, valstybės lygio

ekstremaliosios situacijos valstybės operacijų vadovas Arūnas Dulkys